Četvorica naoružanih islamista uhapšeni su sinoć ispred glavne kapije manastira Visoki Dečani, saopštio iguman manastira Sava Janjić. Kako je za "Blic" potvrđeno kosovska policija otkrila je i zaplenila 20 šaržera municije za kalašnjikov i 16 šaržera municije za pištolj.

Foto: SPC / RAS Srbija

Istraga je u toku, rekao je danas Tanjugu iguman tog manastira Sava Janjić.

Ta četvorica kosovskih Albanaca iz četiri različita dela Kosova - Gnjilana, Uroševca, Prizrena i đakovice, uhapšena su sinoć oko 21 sat ispred glavne kapije manastira u belom "golfu" sa registarskim tablicama Uroševca, precizirao je on.

Otac Sava je dodao da je u zajedničkoj akciji kosovske policije i KFOR-a, nakon legitimisanja i pretresa vozila, otkriveno da su uhapšeni posedovali "kalašnjikov" sa tri okvira municije i pištolj, a u vozilu je nađena i literatura islamističke sadržine.

Foto: SPC / RAS Srbija

Dvojica od četvorice uhapšenih imali su bradu i obrijanu kosu, kao i pantalone sa kratkim nogavicama, što je karakteristično za vahabiste, naveo je iguman Sava.

On je potvrdio da se monasi i osoblje koje radi u manastiru osećaju sigurno i ocenio da je taj incident još jedan pokazatelj da je prisustvo snaga KFOR-a, koji obezbeđuje manastir, od suštinskog značaja za bezbednost tog objekta svetske kulturne baštine Uneska.

Foto: SPC / RAS Srbija

U oktobru 2014. godine na dve kapije i na pomoćnim objektima manastira Visoki Dečani ispisani su grafiti ISIS i AKŠ, a samo četiri meseca pre toga i grafiti UČK.

Istraga policije do sada nije dala nikakve rezultate, ali je prisustvo KFOR-a od tada višestruko povećano, kao i kontrola celog prostora oko manastira koji je zona visokog bezbednosnog rizika.

Foto: SPC / RAS Srbija

Manastir Visoki Dečani je oružano napadan četiri puta nakon završetka rata, a samo jedan napad je istražen i jedan kosovski Albanac je 2007. godine osuđen zbog napada na manastir na dve i po godine zatvora, podsetio je iguman manastira Visoki Dečani.